Prabu Santanu iku putra saka pasangan Prabu Pratipa patutan karo Dewi Sumanda, katurunan Raja Kuru, sing nurunaké kulawarga para Pandhawa lan Kurawa. Santanu asal saka tembung "çanta" sing tegesé tenang, sebab Prabu Pratipa sajeroning kaanan tenang nalika putrané lair. Prabu Santanu iku bagus banget, pinter olah gegaman, lan seneng bebedag ing alas. Nalika ramané arep lèngsèr keprabon, kangmasé, Dewapi lan Bahlika nulak marisi tahta.Dewapi mutusaké arep urip minangka pertapa kanggo nemu kedamaian, sauntara iku Bahlika mutusaké lunga ngumbara menyang India Kulon. Mula saka iku, Santanu banjur nggantèkaké posisi ramané, Prabu Pratipa,dadi raja ing Hastinapura.